Správa zo zahraničnej pracovnej cesty

1. Účastník ZPC

Meno:						Mgr. Lýdia Babiaková
Vysielajúca organizácia:		            Ministerstvo školstva, vedy, výskumu a športu  
                                                                       SR, sekcia štátnej starostlivosti o šport 
                                                                       Stromová 1, 813 30 Bratislava
Pracovné zaradenie:		štátna radkyňa 
Znalosť jazykov:                                            anglický jazyk 
                                                                       (všeobecná štátna jazyková skúška)

2. Zahraničná pracovná cesta 

Štát: 						Poľsko
Mesto:						Varšava
Vykonaná v dňoch: 				20.-21.11.2012
Prijímajúca organizácia: 			Ministerstvo športu a turizmu Poľska                                                                     
Účel cesty:					Konzultačné stretnutie predstaviteľov V4 
                                                                       a seminár o duálnej kariére v športe                                                             
Spôsob financovania: 		            Ministerstvo školstva, vedy, výskumu 
                                                                       a športu SR a Ministerstvo športu a turizmu 
                                                                       Poľska    
                                                                     
3. Rámcový program pobytu
20.11.2012
príchod delegácie
15,00-18,00 konzultačné stretnutie predstaviteľov štátnej správy krajín V4 ohľadom ďalšej spolupráce v oblasti športu
Témy:
Rozvíjanie spolupráce v rámci V4 – spoločné projekty v oblasti športu (Vyšehradské cyklistické preteky, „Karpaty“ cyklistické preteky, Olympijské nádeje)
Výmena poznatkov o súčasnej štruktúre sektoru športu a systéme telesnej výchovy v jednotlivých krajinách V4.
Koordinácia spoločnej pozície krajín V4 pred zasadnutiami na úrovni EÚ
21.11.2012
9,30-16,30 seminár o duálnej kariére v športe
odchod delegácie

4. Všeobecné informácie k problematike
Ohľadom rozvíjania ďalšej spolupráce krajín Vyšehradskej štvorky na konzultačnom stretnutí boli prezentované dva spoločné projekty v oblasti športu. Projekt „Olympijské nádeje“, ktorý sa úspešne realizuje už devätnástu sezónu, je zameraný na najlepších športovcov v juniorskej kategórii (14 až 18 roční), s cieľom poskytnúť im  možnosť prostredníctvom týchto súťaží potvrdiť svoj výkon a status „olympijských nádejí“ vo  svojej športovej disciplíne.  Pre výkonnostných športovcov, najmä pre juniorov, je nevyhnutnosťou pravidelne sa zúčastňovať na medzinárodných súťažiach a vyhodnocovať svoj športový výkon v konkurencii s ostatnými športovcami. 
Druhý projekt Vyšehradské cyklistické preteky bol predložený z iniciatívy Ministerstva zahraničných vecí Poľska a v budúcom roku by sa mal realizovať jeho prvý ročník, pod záštitou ministerstiev zahraničných vecí krajín V4. Cyklistické preteky sa uskutočnia v máji 2013 na trase: Budapešť – Banská Bystrica – Trenčín – Žilina – Ostrava – Cieczyn – Bielsko-Biala – Krakow. Účastníci pretekov budú aj amatérski aj profesionálni cyklisti, ktorí budú mať za cieľ, individuálne alebo v tímoch, prekonať približne 500 km za 24 hodín.  Poľské ministerstvo zahraničných vecí ako hlavný koordinátor a organizátor projektu, v spolupráci s Lang Team, očakáva 250-300 účastníkov. Preteky by sa mali uskutočniť za mediálnej podpory národných a lokálnych médií (internetové, televízne a rozhlasové vysielania) a mali by obsahovať rôzne sprievodné programy a aktivity, ktorých hlavnými aktérmi bude široká verejnosť. 
„Karpaty“ cyklistické preteky prezentoval p. Zbigniew Kruzynski, riaditeľ odboru európskych politík. Ide o medzinárodné preteky v cestnej cyklistike, ktoré boli organizované po prvýkrát v roku 1975, pre profesionálnych pretekárov do 23 rokov. Za účelom lepšej propagácie tohto už tradičného podujatia poľské ministerstvo zahraničných vecí plánuje na začiatku pretekov predniesť úvodné slovo vo Vyšehrade. 
V záverečnej časti konzultácií sa uskutočnila výmena informácií a poznatkov o štruktúre sektoru športu a systéme výučby telesnej výchovy na školách v jednotlivých krajinách V4. Po prezentáciách k týmto témam, ktoré predložili prítomní predstavitelia štátnej správy ministerstiev krajín V4 zodpovedných za šport prebiehala diskusia. V rámci diskusie posledným bodom bola téma koordinácie spoločnej pozície krajín V4 pred zasadnutiami na úrovni EÚ. Prítomní sa zhodli, že existuje potreba vzájomnej výmeny informácií o stanoviskách, pripomienkach, alebo návrhoch krajín V4 k aktuálnym témam v rámci agendy športu na úrovni EÚ. Prítomní podporili myšlienku zintenzívniť výmenu informácií na ad hoc stretnutiach pred zasadnutiami orgánov EÚ za účelom lepšej koordinácie a presadzovania spoločnej pozície V4.
Na druhý deň sa uskutočnil seminár o duálnej kariére v športe v gescii poľského ministerstva športu a turizmu. Téma duálnej kariéry v športe je aktuálnou témou a prioritou agendy EÚ, ako aj všetkých členských štátov. Ide o hľadanie systémového riešenia pre lepšie skĺbenie procesu vzdelávania a náročného športového tréningu vrcholových športovcov. Keďže proces vzdelávania ako príprava na budúce povolanie sa týka predovšetkým športovcov v kritickom veku puberty a adolescencie, kedy je nutné športový talent systematicky „podchytiť“ intenzívnym športovým tréningom, v praxi často prichádza k „nesúladu“ týchto dvoch náročných procesov. Mladí športovci sa preto často ocitajú pred životnou voľbou – pokračovať so športovou kariérou, alebo ju zanechať a pokračovať v štúdiu. Veľmi často sa stáva, že mladí talentovaní športovci zanechávajú sľubnú športovú kariéru a venujú sa naplno štúdiu - príprave na povolanie. Na druhej strane sú aj prípady, že športovci, ktorí kvôli športovej kariére nedokončia školu a po ukončení športovej kariéry sa nevedia uplatniť na trhu práce mimo sektoru športu. Európska únia sa preto snaží o vypracovanie odporúčaní pre členské štáty, aby sa našli systémové riešenia pre vytvorenie optimálnych podmienok na efektívnu kombináciu procesu vzdelávania a športového tréningu pre vrcholových športovcov. 
Navrhované riešenia vyplývajú zo spolupráce rezortu školstva s rezortom práce a sociálnych vecí, športovým hnutím, zamestnávateľmi, ako aj vzdelávacími inštitúciami v rámci formálneho, ale aj neformálneho vzdelávania. V rámci formálneho vzdelávania je nutná väčšia flexibilita prístupu k študujúcim športovcom, predovšetkým v zmysle zosúladenia termínov skúšok, záverečných prác a individuálneho študijného programu. V rámci neformálneho vzdelávania je dôležité poskytnúť športovcom, ale aj trénerom osvetové a vzdelávacie aktivity, ktoré zvýšia ich osobnostné a profesijné kompetencie a zručnosti z tejto oblasti. V rámci systémových riešení pre duálnu kariéru  dôležitú rolu zohráva aj poradenstvo pre športovcov, ktoré  by malo vo svojom portfóliu zahŕňať expertízy z oboch subsystémov vzdelávania a poznatky o korelácii procesov výkonnostného športového tréningu a vzdelávania. Pre poskytovanie kvalitných služieb pre športovcov v rámci neformálneho vzdelávania a poradenstva ohľadom duálnej kariéry je dôležitá angažovanosť predovšetkým športového hnutia, ako aj samotných športovcov a trénerov.

5. Stručné zhrnutie rokovania
Spolupráca krajín V4 by sa mala zintenzívniť najmä formou spoločných projektov. Aktuálne  projekty, ako sú Olympijské nádeje, alebo cyklistické preteky, sú dôkazom dobrej spolupráce nielen medzi ministerstvami, ktoré majú v zodpovednosti šport, ale aj športového hnutia v rámci V4. Okrem toho, prostredníctvom týchto spoločných podujatí sa rozvíja aj spolupráca na úrovni diplomacie a v oblasti turistického ruchu.
Spolupráca na spoločných projektoch otvára priestor aj pre lepšiu komunikáciu - výmenu informácií, stanovísk jednotlivých krajín, ktoré môžu prispieť k lepšej koordinácii spoločnej pozície krajín V4 na EÚ fórach. Na tento účel boli dohodnuté ad hoc spoločné stretnutia predstaviteľov V4 pred najdôležitejšími zasadnutiami orgánov EÚ, na ktorých sa rokuje o aktuálnych témach a dokumentoch v oblasti športu. 
Téma duálnej kariéry v športe je aktuálnou prioritou agendy športu EÚ, ako aj všetkých členských štátov. Duálna kariéra športovcov sa týka lepšieho skĺbenia procesu vzdelávania a náročného športového tréningu vrcholových športovcov, aby mladí športovci nemuseli stáť pred voľbou, buď šport, alebo štúdium. Následne, aby po skončení športove kariéry mali ukončené formálne vzdelanie a kvalifikáciu a boli pripravení uchádzať sa o zamestnanie na trhu práce aj mimo športového sektoru. S cieľom nastavenia systémových riešení na efektívne skombinovanie procesu vzdelávania a športového tréningu športovcov je podstatná spolupráca rezortu školstva s rezortom práce, ale aj športovým hnutím a vzdelávacími inštitúciami. angažovanosť športového hnutia. V rámci neformálneho vzdelávania a poradenstva ohľadom duálnej kariéry je dôležitá angažovanosť športového hnutia, ako aj samotných športovcov a trénerov.

6. Závery a odporúčané závery 
Ďalej pokračovať v rozbehnutých spoločných projektoch krajín V4 v oblasti športu, prípadne zintenzívniť spoluprácu v hľadaní ďalších námetov na projekty, ako aj v rámci spoločného zapojenia sa do výziev na predkladanie projektov v rámci EÚ.
Pred najdôležitejšími zasadnutiami orgánov EÚ uskutočniť výmenu informácií a stanovísk a skoordinovať spoločné pozície k jednotlivým témam agendy športu.
V oblasti vzdelávania a odbornej prípravy v oblasti športu osobitnú pozornosť venovať systémovým krokom za účelom implementácie odporúčaní EÚ k duálnej kariére športovcov. V rámci kompetencií ministerstva zakomponovať vybrané odporúčania ohľadom duálnej kariéry do koncepčného materiálu.

7. Osobitne vyhodnotený očakávaný prínos ZPC
Na spoločných fórach v rámci krajín Vyšehradskej štvorky sa uskutočňuje výmena informácií, dobrých skúseností a stanovísk. Hodnotia sa výsledky aktuálnych spoločných projektov a predkladajú nové podnety. Prínosom je hľadanie spoločných pozícií a vystupovania pri rokovaniach a negociáciach na úrovni EÚ. Počas konzultácií boli získané informácie, ktoré budú využité pri tvorbe koncepcie k vzdelávaniu a odbornej príprave v športe.

8. Spôsob zverejnenia výsledkov ZPC, prenos získaných informácií
Informácie o rokovaniach boli postúpené v rámci sekcie štátnej starostlivosti o šport a zverejnené na internetovej stránke MŠVVŠ SR.

Súhlasím so zverejnením správy na internete.

Bratislava, 10.12.2012
		
Správu vypracovala: Mgr. Lýdia Babiaková 			

Správu schválili: 

Ing. Ladislav Čambal – GR SŠSŠ   ..............................................     

Ing. Elena Malíková – RO VMSŠ  ..................................................